### Beslutning

Godkendt.

Afbud: Philip Møller, Patricia Karlsen

### Sagsfremstilling

## Resume og sagens baggrund

Teknik- og Miljøudvalget besluttede på møde den 8. februar 2024 at fortsætte kommune- og lokalplanlægningen for en ny dagligvarebutik i [adresse]. Sagen lægger op til Kommunalbestyrelsens beslutning om at godkende planforslagene med henblik på offentlig høring.

## Indstillinger

Direktøren indstiller, at

1. Forslag til tillæg nr. 15 til [adresse] 2021-2032 godkendes til offentlig fremlæggelse i 8 uger (bilag 2).
2. Forslag til Lokalplan nr. 598 for en dagligvarebutik i [adresse], godkendes til offentlig fremlæggelse i 8 uger (bilag 3).
3. Screeningsafgørelsen om, at der ikke skal gennemføres miljøvurdering offentliggøres med en klagefrist på 4 uger (bilag 4).
4. Administrationen bemyndiges til at foretage evt. redaktionelle rettelser til planforslagene inden offentlig fremlæggelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Salling Group ønsker at etablere en dagligvarebutik i [adresse], på hjørnet ved rundkørslen [adresse] og har udarbejdet et projekt for området der omfatter en dagligvarebutik på op til 1200 m2 med tilhørende anlæg og indkørsel fra [adresse]. Se oversigtskort, bilag 1.

Der er tale om en enkeltstående butik til lokalplanområdets forsyning, jf. kommuneplanens retningslinjer for detailhandel. Butikken skal primært forsyne Olfert Nielsen, men også [adresse], [adresse], og Ugerløse, samt nærliggende landsbyer betragtes som lokalt opland.

Administrationen har i samarbejde med projektudviklers rådgiver Cowi, udarbejdet forslag til kommuneplantillæg og lokalplan.

*Tillæg til Kommuneplanen (bilag 2)*Lokalplanlægningen forudsætter et kommuneplantillæg, der sikrer, at der er den nødvendige overensstemmelse mellem lokalplan og kommuneplan. Kommuneplantillægget udlægger et nyt rammeområde fra eksisterende boligområde (K09. B04) til område for blandet bolig og erhverv (K09. BL02), herunder med mulighed for at opføre en enkeltståen0de butik op til 1.200 m2.

*Lokalplan (bilag 3)*Formålet med lokalplan 598 er:

* at sikre lokalområdets forsyning med dagligvarer, ved at fastlægge områdets anvendelse til blandet bolig og erhverv med mulighed for en dagligvareforretning.
* at sikre at området og bebyggelsen indpasses med respekt for det omkringliggende bymiljø og kirken.
* at fastlægge til- og frakørselsforhold til lokalplanområdet fra [adresse], samt parkeringsforhold.
* at sikre at området beplantes og gives en grøn karakter
* at sikre, at bygninger i området kan nedrives ved lokalplanens realisering.

I dialog med bygherre er det ansøgte projekt blevet justeret med hensyn til bl.a. beplantning, kulturhistorisk bevaringsværdi mht. kirkeomgivelser, parkeringsarealets indretning, adgangsforhold til området og støjafskærmning mod naboejendomme.

Justeringerne betyder, at de ubebyggede arealer beplantes med en kombination af lav bevoksning og større træbevoksning, som skal understøtte kirkeomgivelsernes grønne præg og, at større eksisterende træer i 10 m bredt beplantningsbælte mod syd bevares. Lokalplanens område disponeres med én vejadgang fra [adresse] til butiksområdet og der udlægges parkeringsarealer langs med [adresse] og langs en del af [adresse]. Områdets bebyggelse skal placeres indenfor et byggefelt i områdets østlige del, og vareleveringen foregår i butikkens sydlige gavl for at mindske støjgener mod naboer og for at forbedre færdselssikkerheden på området.

Bebyggelsen tilpasses den omgivende bebyggelses fremherskende karakter og opføres med hvide, murede facader, og tag med røde tegl eller beplantede tage med sedum eller anden egnet vegetation.

*Supplerende undersøgelser til planlægningen (bilag 5-7)*
Projektudviklers rådgivere har gennemført forskellige undersøgelser til at underbygge og kvalificere planlægningen.

Der er udarbejdet en detailhandelsredegørelse (bilag 5) som viser, at handlen i den ny butik vil hente sin omsætning i Kalundborg Kommune, særligt i de nærliggende byer Kalundborg, [adresse] og Gørlev.

Der er gennemført en støjredegørelse (bilag 6) med teoretiske beregninger af støj fra vareindlevering, kundeparkering samt støj fra butikkens faste installationer. På den baggrund indeholder lokalplanen bestemmelser om etablering af støjafskærmning til naboer mod nord ved indkørsel/forplads samt mod syd ved varegården, ligesom der er forudsat tidspunkter for varelevering.

Der er udarbejdet et trafiknotat (bilag 7). Af notatet fremgår det at trafikken kan afvikles tilfredsstillende med begrænsede forsinkelser og kølængder på [adresse]. For at sikre fodgængere m.fl. stiller lokalplanen bl.a. krav om at:

* fortovet langs [adresse] skal føres igennem som hævet fortov ved indkørslen til butiksområdet
* at der etableres hævet fortov/stiadgang fra [adresse] og Bakkegårdsvej til butikkens forplads
* at der etableres hævet fortov langs butikkens facade mod p-pladsen.

I spildevandsplan er området udlagt som separatkloakeret område med en max befæstelsesgrad på 30%, da der er tale om et boligområde. Det er Kalundborg Forsynings vurdering, at regnvandsledningen nedstrøms mod [adresse] vil blive overbelastet ved en forøgelse af befæstelsesgraden på det pågældende areal. Ansøger har oplyst at projektet kan opfylde krav om max. 30% ved hjælp af forsinkelse på egen grund.

*Screening for miljøvurdering (bilag 4)*Administrationen har gennemført en screening af planforslagene efter lov om miljøvurdering af planer og programmer og af konkrete projekter(VVM), som har været i høring hos berørte myndigheder. Administrationen vurderer, at der ikke skal gennemføres en egentlig miljøvurdering.

*Administrations anbefaling*Administrationen anbefaler, at Kommunalbestyrelsen godkender planforslagene, og at de efterfølgende sendes i offentlig høring i 8 uger.

## Økonomiske konsekvenser

Ingen.

### Sagens forløb

08/08/2024 Teknik- og Miljøudvalget
Anbefales.

Afbud: Philip Møller

21/08/2024 Økonomiudvalget
Anbefales.